Saková, Denisa, ministerka vnútra SR (2019-06-20):
Ďakujem veľmi pekne. Vážený pán predsedajúci, vážený pán poslanec, podľa nášho názoru mali na výsledky prieskumu veľký vplyv aj masívne vytvárané protipolicajné nálady spoločnosti po vražde novinára a jeho partnerky a po takejto vybičovanej atmosfére došlo k zmenám na významných postoch celého Policajného zboru. A dovolím si tvrdiť, aj v rámci úradu ministerstva vnútra bol vymenovaný nový policajný prezident, boli novoobsadené miesta obidvoch viceprezidentov, takisto došlo k výmene štyroch z ôsmich krajských riaditeľov, postupne sa menia aj štruktúry okresných riaditeľov alebo, respektíve nominanti, ktorí boli na post okresných riaditeľov nominovaní v minulých rokoch. A myslíme si, že nálady na Slovensku sme čiastočne vedeli upokojiť výsledkami, ktoré tento nový tím dosiahol, a naďalej pracujeme na tom, aby sme dôveryhodnosť polície zdvihli do vyšších čísiel. My sa nebránime kritike, že možno spokojnosť alebo dôvera v políciu je nižšia ako v západoeurópskych krajinách, ale dovolím si tvrdiť, že sústavne pracujeme na tom, aby sme skutočne mali stúpajúcu tendenciu dôveryhodnosti v políciu. A je potrebné taktiež zdôrazniť, že napriek týmto všetkým výsledkom Slovensko je vnímaná ako jedna z najbezpečnejších krajín v rámci Európskej únie a príkladom toho je aj silný cestovný ruch. Hovoria v náš prospech aj štatistické ukazovatele zaznamenané v roku 2018. Keď sa bavíme o počte trestných činov zistených na území Slovenskej republiky v roku 2018 a ich objasnenosti, možno v tomto prípade hovoriť aj o pozitívnom vývoji bezpečnostnej situácie v porovnaní s rokom 2018. Celkovo v roku 2018 bolo zistených 61 392 trestných činov, čo je v porovnaní s rokom 2018 o 4 823 trestných činov menej. Objasnenosť trestných činov v roku 2018 s porovnaním predchádzajúcich rokov sa nám zvýšila o 1,2 %, 1,92 % na úroveň 60,59 percenta. V oblasti bezpečnosti v cestnej premávke bolo za rok 2018 zaznamenaných 13 902 dopravných nehôd, čo je približne o 111 dopravných nehôd menej ako v roku 2017. Bol to najlepší druhý výsledok za posledných desať rokov, čo sa týka počtu dopravných nehôd a počtu usmrtených alebo minimálneho počtu usmrtených na cestách za posledných desať rokov. Tak isto z pohľadu, vzhľadom na to, pardon, že vnímame ako jeden z dôvodov nedôvery verejnosti v políciu aj dezinformácie v médiách, zriadili sme pred rokom a pol policajný facebook, z ktorého verejnosť dostane informácie z prvej ruky. Tak isto všetky tieto informácie si čerpajú aj rôzne médiá. Policajná facebooková stránka založená na konci roku 2017 zabezpečuje kontakt s verejnosťou, s komunitami. Jej cieľom je prinášať širokej verejnosti aktuality a témy týkajúce sa činnosti všetkých policajných zložiek, informovanosť verejnosti o závažných dopravných nehodách, obmedzeniach, o policajných zásahoch, o pátraní po osobách, upozorňovať na páchanie trestnej činnosti, venovať sa témam zameraným na prevenciu a rôznym iným témam, ako je napríklad aj história polície. Dovolím si pripomenúť, že stránka od svojho vzniku do konca roku 2018 mala zhruba 285-tisíc followerov, dnes je to približne okolo 200-tisíc followerov. Pravidelne prispieva táto stránka k riešeniu trestnej činnosti. Fanúšikovia stránky odosielajú formou súkromných správ napríklad údaje o totožnostiach hľadaných osôb a informácie o nezvestných osobách. Polícia facebookovú stránku intenzívne využíva aj na informovanie verejnosti o možnostiach ochrany pred trestnou činnosťou, opakovane tu informuje o trestnej činnosti páchanej na senioroch, o preventívnych aktivitách, o projektoch realizovaných na regionálnej úrovni.. Upozorňujeme na hoaxy. Polícia tu tiež zverejňuje videá zamerané na bezpečnosť, plynulosť cestnej premávky a upozornenia na primeraná ochranu osobných vecí pred krádežami. Ďakujem veľmi pekne, skončila som.